runetrust/blame-folketinget-dk huggingface dataset:
Leif Mikkelsen (V), 2004-12-09:
Når vi er nogle, der af og til færdes i forsamlingshusene, så oplever vi en meget udtalt bekymring, for hvis nu hr. Nicolai Wammens ønsker, som han har udtalt her i dag indtil flere gange, skulle gå i opfyldelse, og vi fik en ny regering, hvad er det så lige, vi kan forvente?
Jens Joel (S), 2016-05-12:
Nu gik mit spørgsmål jo mere på, om det, der blev annonceret i pressen for godt 2 måneder siden, faktisk også er sket, altså om der er blevet snakket med forligskredspartierne om de her ting, eller om vi har en usikkerhed, som så at sige holder investeringerne ud i strakt arm, og ikke den afklaring, som vi alle sammen har brug for.
Lene Espersen (KF), 2003-05-05:
Beslutningsforslaget fra Dansk Folkeparti pålægger regeringen snarest muligt og inden den 1. marts næste år at fremsætte forslag til lovgivning om katte samt forberede de nødvendige administrative forskrifter med det formål at indføre, hvad forslagsstillerne kalder sammenhængende, overskuelige og tidssvarende regler for beskyttelse af kattens velfærd.
Margrethe Vestager (RV), 2006-03-03:
For de steder, hvor vi har oplevet, at CVU’erne har haft problemer, har været de steder, hvor det ikke har været det faglige, som har været i centrum, men hvor man har brugt mange kræfter på at finde ud af, hvordan man skulle indrette sig juridisk i forhold til bestyrelse og ledelse og derfor er løbet ind i en lang række forskellige problemer.
Poul Nyrup Rasmussen (S), 1999-01-20:
Hr. Jensby spørger, om jeg kan oplyse, hvorfor dansk efterretningstjeneste ikke - i lighed med norske og svenske efterretningstjenester - fra Stasiarkiverne har modtaget et omfattende materiale, der i disse lande både har kunnet give anledning til efterforskning og til kortlægning af tidligere efterretningsoperationer i disse to lande. Også her kan jeg nævne, at justitsministeren til brug for min besvarelse har oplyst følgende: Det kan ofte være forbundet med vanskeligheder nærmere at sammenligne administrationen af et givet retsområde flere lande imellem.
Bent Bøgsted (DF), 2005-04-05:
Det er, som om det her skal gøres til, at der i fremtiden vil blive store kvoter, at der vil blive store millionfortjenester på muslingefiskeri, og så begynder man at sammenligne med det øvrige fiskeri, som EU efterhånden har ødelagt ved deres indgriben i, hvordan dansk fiskeri kan fungere.
Margrethe Vestager (RV), 2007-03-23:
Derfor vil jeg gerne have hr. Poul Nødgaard til at uddybe, hvorfor man finder det rimeligt, at en minister ikke har læst et lovforslag, ikke har sat sig ind i baggrunden for det og ikke har spurgt til, hvorfor man har lavet de ændringer i forhold til et forslag, som havde været fremsat, og som man åbenbart tidligere havde fundet at der var grund til at fremsætte.
Kristian Thulesen Dahl (DF), 2007-11-29:
Derfor bliver vi altså nødt til at slippe noget af den berøringsangst, nogle har haft over for en debat om forholdene, og sige, at sådan en debat må føres af mennesker, der har respekt for hinanden og gerne vil udvikle et endnu bedre samarbejde.
Jørn Jespersen (SF), 2004-02-20:
Hr. Vesselbo siger også, at der slet ikke har været underskud på planteskolen, og at der er foretaget et fejlskøn hos Skov- og Naturstyrelsen, og endelig tilkendegiver hr. Vesselbo sammen med fru Tina Nedergaard, at det er et imponerende arbejde, man gør, at der må findes en løsning, og at det vil være ideelt, hvis statsskovdistriktet kan beholde skolen, sådan som det er nu. Alt dette er hr. Vesselbo direkte citeret for i Nordjyske Tidende den 9. december 2003, og hvad er det for nogle ting, der gør, at hr. Vesselbo nu ikke længere har de synspunkter, han på det pågældende tidspunkt gav udtryk for, men i stedet henviser til miljøministeren, som jo har givet udtryk for de synspunkter, hr. Vesselbo var så uenig i?
Martin Henriksen (DF), 2009-05-12:
Det drejer sig bl.a. om det, som blev aftalt i forbindelse med finansloven for 2009 mellem bl.a. regeringen og Dansk Folkeparti, hvor der i aftalen står, at vi er enige om, at ældre i plejeboliger og plejehjem skal have sikkerhed for mere ensartede prisvilkår for den tilbudte madservice.
Jørn Dohrmann (DF), 2013-01-10:
Hvis et slagteri skulle betale 24 mio. kr. over 40 år, tror jeg, mange af de virksomheder ville sige, at de sagtens selv kunne have lavet en billig løsning på deres område i stedet for at skulle ind i en stor kasse, hvor de overhovedet ikke får den her garanti, som hr. Torben Hansen siger de nu er sikret, altså at der ikke kommer oversvømmelse fremadrettet.
Morten Østergaard (RV), 2009-04-02:
Derfor bliver det jo også så interessant, når nu man har haft regeringsmagten i en række år og har givet indtryk af, at man gerne vil bekæmpe kriminalitet og føre en stram retspolitik, at man så ikke vil forpligte sig på konkrete målsætninger for, hvad man vil gøre for, at de kriminelle, som man har fået ind i fængslerne, ikke på ny begår forbrydelser mod andre medborgere, når de kommer ud.
Karsten Lauritzen (V), 2019-03-13:
Jamen vi vil da gerne sænke elafgiften yderligere, og jeg er sikker på, at der også er partier i regeringen, der gerne vil sænke bilbeskatningen yderligere, og der er masser af skatter, som det samfundsøkonomisk giver god mening at sætte ned, men vi skal jo finde noget finansiering til det, og vi skal også have råd til et veludviklet velfærdssamfund.
Søren Søndergaard (EL), 2019-02-28:
Jeg vil bare høre, om den konservative ordfører er enig med den konservative borgmester i Hørsholm, Morten Slotved, som sagde til Berlingske den 16. januar 2019: »Hvis man havde en institution i Hørsholm, som kommunen stod for, hvor vi havde 51 underretninger ud af 118, ville jeg ikke kunne leve med det.
Magnus Heunicke (S), 2021-04-09:
Jeg er med på, at vi nok må se i øjnene, at der ikke er sådan en ting, der løser alt, men der er behov for at få et overblik, også et overblik over, hvilke værktøjer og redskaber der kan løse en type problemer i en del af Danmark, og hvilke andre der skal løse andre typer andre steder.
Bodil Kornbek (KD), 2004-11-19:
Jeg ser det her som, det var vist den radikale ordfører, der sagde det, fødevarernes bibel, at den her fødevarelov er en, der helst skal være konsensus om, altså en lov, som vi alle sammen er enige om og forstår konsekvensen af, og som man føler sig sikker ved.
Ole Hækkerup (S), 2011-01-25:
Energiudvalget har jo været på en tur, og der er også arrangeret regionale ture af Dansk Industri, og her kommer man rundt og besøger virksomheder, og hvad angår energiafgifter, må jeg sige, at noget af det, jeg oftest er blevet mødt med, er hvad de virksomheder synes om de energiafgifter, der blev aftalt af Venstre, Konservative og Dansk Folkeparti i foråret.
Karsten Lauritzen (V), 2019-02-08:
Jeg tror som skatteminister selvfølgelig på de videnskabelige undersøgelser, der er lavet, og den empiri, der ligger bagved, men jeg er også politiker og siger, at det ikke er altid, når man regner noget ud i regnearket, at det i virkeligheden opfører sig præcis sådan.
Rune Lund (EL), 2018-03-13:
Det er jo en stor debat, man har for tiden om samkøring af oplysninger og andet, og vi kunne egentlig godt tænke os at vide, hvilke oplysninger der er tale om, altså om det er andre oplysninger end lige identiteten på ejeren, brugeren af køretøjet, som følger med.
Martin Geertsen (V), 2014-04-04:
Så det er såmænd ikke, fordi vi ikke ønsker en realisering af timemodellen, men fordi vi er imod finansieringsdelen, at vi finder det rigtigst allerede nu at tilkendegive, at vi med meget stor sandsynlighed vil stemme imod de bemyndigelser til transportministeren, som står beskrevet i nærværende lovforslag.
Morten Messerschmidt (DF), 2020-10-22:
At vi f.eks. i relation til det, man kalder power-to-x, altså en helt ny måde at bruge strømmen på, kan udvikle alternativer og forhåbentlig på sigt også billigere energikilder i transportsektoren til fly, til færger, til biler osv. og på den måde kan udkonkurrere det Mellemøsten, som desværre stadig væk i dag har en dominerende monopolstilling, når det kommer til vores forsyningssikkerhed på benzin og diesel osv.
Jane Heitmann (V), 2015-01-21:
uddannelsesministeren har jo netop fremlagt en dimensioneringsplan, som gør, at man lukker kinesisk, arabisk og spansk på SDU, og nu står ministeren her og fremhæver SDU som et sted med et vist udviklingspotentiale, vel vidende at man nu er ved at lukke uddannelser ned.
Inger Marie Bruun-Vierø (RV), 2001-03-29:
Antallet af fosterreduktioner er, når der tages højde for en tredobling af behandlingsaktiviteten siden 1992, faldet væsentligt, og antallet af flerfoldsfødsler med mere end to fostre er under en tredjedel af niveauet i 1994.
Steffen Larsen (LA), 2024-12-18:
Vi har gennemgået flygtningekrisen i 2015 og frem, og vi har siden da også haft utrolig store migrationsproblemer på Europas grænser, så man må jo sige, at mange europæiske lande går og har ret store problemer med migration og dermed også støder på flere og flere problemer med konventionernes begrænsninger af deres migrationspolitik.
Peder Hvelplund (EL), 2025-04-10:
Og har det ikke grundlæggende været sådan, at det, at vi jo siden 1849-grundlovens indførelse gradvis har udvidet rettighederne, så kvinder, ikkeformuende og umyndiggjorte har fået stemmeret, har været et gode, og at vi derfor også burde tage det sidste skridt, i forhold til at også dem, der bliver karakteriseret som de fremmede – ligesom de også gjorde det dengang – får stemmeret, uanset hvad de måtte mene af skøre og mærkelige ting?
Niels Helveg Petersen (RV), 2004-05-26:
Eller med andre ord: Hvis der ikke kommer et nyt grundlag for de danske styrkers tilstedeværelse, er vi nødt til at trække tropperne ud den 15. oktober, altså før det egentlige udløb i henhold til beslutningsgrundlaget? Jeg vil gerne sige, at jeg tror, det er vigtigt, at den danske regering gør to ting over for amerikanerne i denne fase.
Sophie Løhde (V), 2025-02-21:
Der er jeg glad for, at vi sikrer klare rammer og tryghed for dem, der skal ordinere medicinsk cannabis, nemlig lægerne, hvilket også har fyldt en del i debatten her i dag, for som en del af den politiske aftale indgår det, at Lægemiddelstyrelsens vejledning til læger om medicinsk cannabis skal opdateres fagligt.
Lene Espersen (KF), 2003-04-08:
Og skal der være mening i tingene, må det nødvendigvis føre til, at tanken om et selvstændigt slagteforbud må opgives. Når fosteret ikke antages at lide ved en regelret aflivning af moderdyret og der ikke er anført andre begrundelser for et slagteforbud, vil det ikke alene være usædvanligt at fastholde tanken om et forbud, det vil også give anledning til væsentlige principielle betænkeligheder.
Morten Messerschmidt (DF), 2020-06-18:
Kan hr. Jeppe Bruus godt se, at retfærdighedsbegrebet er så vidt, at det nærmest kan falde ud i enhver retning, og at det måske derfor er bedst, at det er politikere og folkevalgte, der afgør, hvad det retfærdige er?
Pernille Skipper (EL), 2016-11-11:
Jeg synes, man gør noget godt – jeg synes ikke, man gør nok – men hvad angår udsatte sårbare unge, børn med adhd, børn, der skal adopteres gennem samtykke, udsatte grønlændere, udsatte børn og unge i Grønland, og nu løber tiden ud, er det så udelukket at gå videre på alle de områder, og i hvor lang tid?
Anne Baastrup (SF), 2013-05-14:
Lov er lov, og lov skal holdes, uanset om det er borgere eller myndigheder, og derfor lægger vi ikke alene meget vægt på, at der kommer en høj grad af retssikkerhed, når det drejer sig om borgerne, men også at vi har et system, som sikrer, at der ikke er nogen, der kommer til at snyde med de ydelser, som de muligvis ikke er berettiget til.
Per Clausen (EL), 2015-04-10:
Det her lovforslag illustrerer måske meget godt noget af det, der også kom til at fylde en del i debatten under det foregående lovforslag, nemlig at når man forsøger at lave et miks mellem statslig styring, politiske beslutninger og så en markedsdreven sektor, har det en tendens til at udvikle sig til at blive et meget omfattende regelsæt og måske også meget bureaukratisk.
Louise Frevert (DF), 2003-02-27:
Det kan godt være, at man med dette nye tiltag vil stramme grebet og gøre det mere fagligt og indholdsmæssigt attraktivt for de boglige, men lad mig her pointere, at så længe vi ikke har haft en diskussion om, hvilke fag denne reform skal indeholde, må jeg sige, at det er noget vanskeligt at tage stilling til.
Rasmus Stoklund (S), 2022-10-06:
Vi har truffet en lang række beslutninger, også i forhold til noget af det, der indimellem omtales som ikkeøkonomiske rammevilkår, men som har relativt stor betydning for et land som vores, som ikke skal konkurrere på at have de laveste skatter eller de laveste lønninger, men som skal konkurrere på at være højproduktivt i konkurrencen med resten af verden.
Jesper Langballe (DF), 2009-03-10:
Må jeg spørge hr. Michael Aastrup Jensen, hvorfor han ikke med ét ord nævner det fuldstændig uomtvistelige, hr. Morten Messerschmidt peger på, nemlig at forbeholdene har været en formidabel succes: Vores økonomi står bomstærkt, mens det som bekendt ikke går så godt med D-marken, som en gang var det stærkeste her på jorden, og takket være vores retsforbehold har vi kunnet føre en udlændingepolitik, som har været en enorm succes.
Hans Kristian Skibby (DF), 2016-12-07:
Det her forslag vil i den yderste konsekvens medføre nye udgifter for 7 mia. kr., og jeg har også noteret mig, at Socialistisk Folkeparti i deres begrundelse og bemærkninger til forslaget jo siger, at de penge kunne man så vælge at give til at investere i bedre uddannelser eller deciderede skattelettelser.
Rune Lund (EL), 2007-10-23:
Jeg ved ikke, om hr. Johs. Poulsen kan kommentere det faktum, at man giver efter i nogle forhandlinger og siger: Ja, ja, vi går fra 14 til 13 medlemmer af Europa-Parlamentet; ja, ja, små lande skal have mindre indflydelse, og de store lande skal have mere indflydelse på bekostning af de små lande.
Frank Aaen (EL), 1998-06-24:
Det er den profil, V og K har, og så kan jeg jo sige, at så er det nemt at vælge, og så vil jeg faktisk vælge det, som regeringen og venstrefløjen har fundet ud af, for det er unægtelig noget mere socialt afbalanceret, og det er oven i købet med en fornuftig social profil.
Peter Hummelgaard (S), 2026-01-16:
Det foreslås at udvide anvendelsesområdet for meddelelse af karantæne, og det vil konkret betyde, at slagsmål, vold osv., der foregår på et sted og på et tidspunkt, der ikke umiddelbart ses at have tilknytning til en konkret fodboldkamp, kan give karantæne, hvis kriminaliteten i bredere forstand relaterer sig til fodbold.
Keld Albrechtsen (EL), 2001-05-30:
Jeg vil godt bede ministeren bekræfte, at hvis der bliver lavet en momsharmonisering eller andre skatteharmoniseringer ved hjælp af det nævnte forstærkede samarbejde, hvor Danmark ikke er med, så vil vi jo få den næste debat, som bliver, at ministeren kommer og siger, at nu skal vi være med i det samarbejde.
Poul Andersen (S), 2003-04-30:
Så skal jeg spørge ministeren, om den udlægning, vi fik her om indgåelsen af kontrakten med Arriva, skal forstås på den måde, at det forarbejde, som den tidligere minister har lavet på området, har ministeren bare nikket til og ikke foretaget sig noget som helst, men ladet den køre hen over bordet og bare stemplet den ud fra det arbejde, der er blevet lavet i ministeriet. Jeg skal også spørge ministeren, om man ikke som minister føler, at de til enhver tid indgåede aftaler, der er, er et ministeransvar, uanset hvordan og hvorledes aftalen er blevet lavet.
Ulla Tørnæs (V), 2004-10-20:
Jeg er helt enig med fru Helga Moos i, at der allerede i dag findes glimrende eksempler på, at udenlandske studerende faktisk gerne vil komme til Danmark, og her tænker jeg ikke kun på højskoleophold, nej, jeg tænker også primært på de korte videregående uddannelser, der har været udbudt under reglerne for indtægtsdækket virksomhed.
Karen Ellemann (V), 2011-01-12:
Jeg vil sige om den historie, der er fremme i dag om netop biodiversiteten og det her med ikke at lykkes med at stoppe tilbagegangen, at det jo er noget, vi har konstateret igennem århundreder, nemlig at naturen sådan at forstå er i tilbagegang, når vi taler om arter og levesteder.
Jan Petersen (S), 1998-06-17:
Tværtimod er der tale om, at der i forbindelse med regeringens forslag fremlægges et forslag om at nedsætte forældrebetalingen for de laveste indkomster og på den måde også gavne børnene, så det bliver billigere for dem at komme i institution, og så det bliver også økonomisk favorabelt for forældrene at komme på arbejde eller gå frem i lønindkomst.
Arne Melchior (CD), 2001-04-27:
Sådan kan det ikke forholde sig. Langt de fleste lovovertrædelser er jo ikke nær så farlige for liv og lemmer som overtrædelse af færdselsloven, og derfor er bilisternes parti, CD, interesseret i, at færdselsloven tages alvorligt, for det drejer sig om egen og medmenneskers liv og førlighed. Det kan ikke tages alvorligt nok.
Ole Sohn (SF), 2004-12-09:
Vi har lavet mange beregninger, siden Venstre lavede de her store annoncer, hvor man bekendtgjorde, at der under VK-regeringen er kommet 14.000 flere offentligt ansatte, og vi har fundet frem til, hvad enhver kan slå efter – det kan fru Rikke Hvilshøj også gøre – i Danmarks Statistik, at stigningen i den offentlige sektor i 2001-2002 var en følge af de finanslove og kommuneaftaler, som blev lavet under SR-regeringen.
Mette Frederiksen (S), 2014-11-05:
Jeg kan i hvert fald sige, at jeg synes, det er uhyre vigtigt, at vi i Danmark ved, hvem det er, der kommer ind over vores grænser, så vi har et så effektivt værn som overhovedet muligt både i forhold til grænseoverskridende kriminalitet og illegal indvandring.
Christian Friis Bach (RV), 2023-05-16:
Jeg har udtalt mig om, hvad Radikale Venstre mener, og Radikale Venstre håber, at Tyrkiet en dag vil nærme sig det europæiske fællesskab og blive medlem af EU, helt ligesom vi håber, at der også er andre lande rundtomkring i Europa, som vil se det europæiske fællesskab som et attraktivt fællesskab.
Pia Gjellerup (S), 2002-03-20:
Derfor skal jeg meget kort stille fru Gitte Seeberg, der er så skatteinteresseret og især i forhold til, hvad Socialdemokratiet gør, det spørgsmål, om fru Gitte Seeberg kan bekræfte, at der i den finanslov og i de ændringsforslag til finansloven, som Socialdemokratiet har stået bag, er flere skattelettelser, end der er skatteforhøjelser.
Hans Kristian Skibby (DF), 2012-06-08:
Jeg noterede mig, at ordføreren i sin ordførertale bl.a. sagde, at en af regeringens og SF's store ambitioner var at bruge pengene mere intelligent og bruge dem på de bedste ting, og det lyder jo i og for sig ganske fornuftigt, og det håber jeg også vi har gjort altid, havde jeg nær sagt.
Lene Espersen (KF), 2008-03-11:
Ved at gøre det obligatorisk for alle kvæg- og svinebesætninger over en vis størrelse at have en aftale om sundhedsrådgivning med en praktiserende dyrlæge kan det sikres, at der jævnligt kommer en dyrlæge i besætningen, som kender både besætningen og de specifikke velfærdsproblemer, der i den enkelte besætning måtte være behov for at tage fat på.
Susanne Clemensen (CD), 1998-12-04:
Jeg kan forstå på hr. Knud Erik Kirkegaard, at De Konservative ikke er så begejstrede for efterlønsbeviset, og i den forbindelse vil jeg gerne spørge, om det ikke er korrekt, at med indførelsen af det nye efterlønsbevis fjerner man netop den usikkerhed, som mange mennesker står i, når de fylder 60 år og skal vurdere, om de vil gå på efterløn eller vil arbejde noget mere.
Mikkel Bjørn (DF), 2024-01-10:
Men så vil jeg godt lige bede ordføreren om at bekræfte, at grunden til, at vi ikke kan tage statsborgerskabet fra den her mand, der har voldtaget en 9-årig pige, lige præcis er statsborgerretskonventionen, altså den konvention, som Dansk Folkeparti i dag foreslår at afratificere, og som ikke en eneste ordfører indtil nu har kunnet redegøre for at der er en eneste konkret fordel for Danmark ved at være med i.
Knud Erik Hansen (SF), 2001-05-18:
Jeg vil godt spørge fru Annie Lunde Hansen: Hvis nu man siger til kommunerne, at de ikke skal betale nogle af de 14 pct., men staten skal betale det, er det så et indgreb i det kommunale selvstyre at lade et boligselskab bygge på en grund, som det ejer, når det i øvrigt er i overensstemmelse med lokalplanlægningen og kommuneplanlægningen?
Inger Støjberg (DD), 2023-10-05:
Det er ikke ret lang tid siden, at jeg var på erhvervsskolen i Aars, hvor man uddanner lastbilmekanikere og dem, der også er mekanikere på landbrugsmaskiner, og det er jo et sted, hvor man virkelig er afhængige af noget udstyr, der er moderne, for ellers tiltrækker det heller ikke nogen.
Høgni Hoydal (T), 2005-06-17:
Det er mærkeligt, for da man her i Danmark i 1849 debatterede i den grundlovgivende rigsforsamling, hvor Færøerne ikke var repræsenteret, talte man om præcis de samme ting, og jeg vil tillade mig at citere, M054S48724959subh.fm Page 4904 Tuesday, November 8, 2005 4:34 PM hvad der bl.a. blev sagt dengang.
Simon Emil Ammitzbøll (RV), 2005-11-04:
Det er faktisk et forslag, som jeg tror vi alle sammen – eller måske næsten alle – kan være enige om, fordi det netop er så centralt, og derfor synes jeg måske, det er lidt ærgerligt, at man propper det ind i en bestemt sammenhæng, der handler om at pege fingre i stedet for kun at holde sig til det, det handler om, nemlig forsvaret af ytringsfriheden.
Christine Antorini (S), 2009-02-03:
Jeg må sige, at jeg er noget overrasket over, at det skulle være et udtryk for liberalt sindelag, at man vil decentralisere ansvaret for, at der desværre er langt flere børn, som starter tidligere med at ryge, hvis man ikke gennemfører rygeforbud på det allersidste punkt, hvor der jo faktisk ikke er rygeforbud i folkeskolen.
Martin Lidegaard (RV), 2004-05-13:
Det har jo været sådan - det synes jeg at vi må tage på os, vi, der fik kæmpet det første moratorium igennem - at det var godt for sikkerhedens skyld, det var godt for den politiske proces skyld, men det, som det har kostet, er jo, at op til 90 pct. af alle patenter på denne nye teknologi, som jeg tror vi alle sammen er enige om bliver meget kraftfuld, nu ligger på ganske få hænder.
Mogens Lykketoft (S), 2000-12-14:
Sandheden om den tyske skattereform er jo også, at selv når den er fuldt gennemført, så er de 97 lavest lønnede procent af de tyske lønmodtagere ikke lavere beskattet end i Danmark, når man tager det hele med, også de store sociale bidrag, der hviler på lønnen i Tyskland.
Lene Espersen (KF), 2005-05-11:
Derfor vil jeg også sige, at det kan godt være, at det er mit navn som justitsminister, der står på lovforslaget, men jeg synes egentlig, at dem, der skal høste æren for det, er initiativtagerne til høringen i sin tid, for det var dem, der var med til at sætte debatten i gang, og som inspirerede Folketinget til at arbejde videre med tankerne.
Jeppe Kofod (S), 2008-02-27:
Det, som jeg gerne vil spørge Dansk Folkepartis ordfører om, er, om Dansk Folkeparti mener, det er rimeligt, at tre bestemte organisationer, nemlig Folkekirkens Nødhjælp, Mellemfolkeligt Samvirke og Ibis, er blevet finansielt nedprioriteret, ved at man har fastfrosset bidraget til dem fra 2001 og til nu.
Lars-Emil Johansen (SIU), 2004-10-06:
Spørgeren bad i brevet regeringen sikre, at en sådan undersøgelse af alle måtte betragtes som uvildig ved at bede det nye udenrigspolitiske institut, DIIS, om at foretage en sådan analyse, idet spørgeren stadig er af den opfattelse, at den mest nødvendige afklaring ligger inden for det udenrigs- og sikkerhedspolitiske område.
Niels Helveg Petersen (RV), 2003-05-26:
Jeg føler mig udmærket dækket ind af den amerikanske deltager på høringen fra Carnegie Foundation, som bemærkede, at alle de amerikanske anstrengelser med henblik på at lave missilforsvar var præget af tre ting: De sprængte budgetterne, de var bagefter tidsplanerne, og det fungerede ikke.
Margrethe Vestager (RV), 2000-02-10:
Jeg nævner blot eksemplet for at sige, at decentralisering for enhver pris synes jeg er uhensigtsmæssig, og det er derfor meget vigtigt, at udvalget gør sig grundige overvejelser over, hvilke decentraliseringer der vil være fremmende for kirkens formål, og hvilke der ikke vil være det.